Di nöchschte paar wuche sind dänn  zimli hektisch gsii: Mir mit de zwei chliine chind, dänn ich i mim neue job, und dänn hät ja na mini PhD-prüefig uuf mich gwartet… Mer händ dänn aber da irgendwie eso anebracht dass alles zämepasst hät und ich am 2. september mini dokterarbet han chöne verteidige. Da dezue hani zerscht 3/4 h vortrag ghalte vor publikum und 3 experte, und nachher händ die 3 experte mich na chli grillet. Ich han aber schwein ghaa, si sind zimli lieb gsii. Es isch dänn bi einere stund uf mittlerer hitz blibe (es hetted au  törfe 2h uf hööööööcher hitz sii). Und dademit hani äntli min doktertitel übercho! Jupiiiiiii! Und merci au allne wo cho sind go luege!  I däre hetische periode isch dänn mis mami na uf bsuech cho, was au wider e chli für entlaschtig im huushalt gsorget hät (susch wär d'Simi glaubs duredreit well ich so vil gschaffet han). I däre ziit isch dänn z'Andreina ab und zue dihei bliibe, und die fraue händ mitenand uusflüg gmacht.  Mit däm dass ich fertig worde bin händ sich natürli fürd simi neui  möglichkeite uuftah - si hät sich ernschthaft aagfange überlegge was für e wiiteri uusbildig si chönti mache. Und isch dänn am schluss uf "handicap-wüsseschafte" cho. Für mich laie isch das turne mit behinderete, plus na theoretischi uusbildig dezue wo meh in richtig planig/füehrig gaht. Und die uusbildig chan si mache entweder z'Aalborg (5h im zug), z'Århus (3h im zug) oder z'Skåne (südwescht-schwede). Das hät dänn zu einige diskussione gäh öb mer sölled und fals ja dänn wohii. Was machemer mit de meitli? Isch däne  es zügle zuezmuete? Etc etc. Bis dass mer dänn eines tages realisiert händ dass mir (dank de finanzkrise und de dänische huuspriise-blatere) en huufe gäld verlore händ mit em huus. Und eigentli nöd na wetted meh verlüüre. Und da demit isch de erschte entscheid gfalle gsii: Mer verchaufed es huus und zügled.